Meddelelse om anvendelsen af de antidumping- og antisubsidieforanstaltninger, der er gældende i Fællesskabet, når EU efter udvidelsen omfatter Republikken Cypern, Republikken Estland, Republikken Letland, Republikken Litauen, Republikken Malta, Republikken Polen, Republikken Slovenien, Den Slovakiske Republik, Den Tjekkiske Republik og Republikken Ungarn, og muligheden for fornyet undersøgelse

(2004/C 91/02)

Efter udvidelsen den 1. maj 2004 vil alle gældende antidumping- og antisubsidieforanstaltninger automatisk gælde importen til et udvidet EU med 25 medlemsstater(1). Foranstaltningerne vil således også gælde importen til de ti nye medlemsstater. På tidspunktet for udvidelsen vil der være en række uafsluttede undersøgelser, som er blevet indledt inden den 1. maj 2004. Såfremt disse undersøgelser viser, at der skal træffes foranstaltninger, vil disse foranstaltninger ligeledes gælde importen til EU's 25 medlemsstater.

Kommissionen har i den forbindelse udarbejdet to metoder til eventuelle fornyede undersøgelser af foranstaltningerne.

For det første risikerer den automatiske anvendelse af disse foranstaltninger i alle 25 EU-medlemsstater at give nogle operatører urimelige økonomiske afsavn, især i de nye medlemsstater. Kommissionen overvejede derfor, om det var nødvendigt at indføre midlertidige ordninger i en overgangsperiode for at afbøde sådanne vanskeligheder.

Alle tredjelande, der er omfattet af væsentlige handelsbeskyttende foranstaltninger, blev underrettet om, at Kommissionen havde til hensigt at undersøge, om den automatiske udvidelse af de gældende beskyttelsesforanstaltninger til et udvidet EU pr. 1. maj 2004 i enkelte tilfælde ville medføre "økonomisk afsavn". Regeringer og eksportører i de berørte lande blev opfordret til at påpege sådanne tilfælde af økonomiske afsavn og meddele dem til Kommissionen. Herefter blev der afholdt møder med en række tredjelandsregeringer og/eller deres eksportører, hvoraf ca. 50 indgav oplysninger til Kommissionen. Kommissionen har udpeget de problematiske tilfælde, og som følge heraf blev der for nylig indledt en række interimsundersøgelser med henblik på at finde frem til overgangsløsninger.

For det andet meddeler Kommissionen, at den er villig til på ny at undersøge antidumping- og antisubsidieforanstaltninger i henhold til artikel 11, stk. 3, i forordning (EF) nr. 384/96(2) og artikel 19 i forordning (EF) nr. 2096/97(3), hvis interesserede parter anmoder herom og fremlægger bevis for, at foranstaltningerne ville have været væsentligt anderledes, hvis de også havde været baseret på oplysninger fra de nye medlemsstater. Det bør i den forbindelse bemærkes, at i mangel på sådant bevis udgør udvidelsen i sig selv ikke et tilstrækkeligt grundlag til at indlede en fornyet undersøgelse. Interesserede parter opfordres til at gå ind på Generaldirektoratet for Handels webside under "Enlargement: impact on Trade Defense", hvor der også findes nærmere oplysninger om en helpdesk-facilitet (http://europa.eu.int/comm/trade /issues/respectrules /tdi_enlarg/index_en.htm).

(1) Republikken Cypern, Republikken Estland, Republikken Letland, Republikken Litauen, Republikken Malta, Republikken Polen, Republikken Slovenien, Den Slovakiske Republik, Den Tjekkiske Republik og Republikken Ungarn.

(2) Senest ændret ved Rådets forordning (EF) nr. 461/2004 af 8.3.2004 (EUT L 77 af 13.3.2004, s. 12).

(3) Senest ændret ved Rådets forordning (EF) nr. 461/2004 af 8.3.2004 (EUT L 77 af 13.3.2004, s. 12).